Deg tezlit s umata, ad naf yessawel-d tamacahut amzun d yiwet n tedyant i yeḍran deg yiwen lweqt, ur ibeddel ara wass, tiggawin akk i d-yeḍran di tmacahut ḍrant-d ɣef yiwet n tikkelt. Yulles-d tamacahut akken m-seḍfarent tiggawin, mebla ma yella-d wakud ger tiggawt d tayeḍ. Ɣas ula ma tamacahut i d-tewwi Myassa ixuṣ usegzi n wakud ideg d-ḍrant tiggawin, maca ad d-naf deg-s kra n inammalen n wakud, tesegza-d dakken ger rwaḥ n Zelgum ɣer tala akked d rwaḥ n gma-s, ɛeddan ssin wussan: « Yiwen wass Zelgum truḥ ad t-cucef deg tala, tugem-d tuɣal-d s axxam, yumayen akken gma-s n Zelgum yewwi aεawdiw-is ad yessew di tala-nni ».